**Θέμα: «Επείγουσα ανάγκη έκτακτης επιχορήγησης του Δήμου Χαλανδρίου για την υλοποίηση σχεδίου κοινωνικής ένταξης των Ρομά»**

Σε καιρό πανδημίας και μόλις 9 χλμ. από το κέντρο της Αθήνας, στη περιοχή του Νομισματοκοπείου, παρά τις πρωτοβουλίες και τις προσπάθειες του Δήμου Χαλανδρίου για λύση του προβλήματος, συνεχίζει να λειτουργεί ο καταυλισμός των Ρομά ενώ παράλληλα η κήρυξή του σε κατάσταση έκτακτης ανάγκης από την Πολιτική Προστασία και η επιβολή περιοριστικών μέτρων λόγω του αυξημένου αριθμού κρουσμάτων κορωνοϊού που ανιχνεύθηκαν εκεί, καταστούν όσο ποτέ άλλοτε επίκαιρη την αναγκαιότητα εξεύρεσης άμεσα κατάλληλης λύσης για την υλοποίηση του σχεδίου κοινωνικής ένταξης των Ρομά του Δήμου Χαλανδρίου.

Το Δημοτικό Συμβούλιο του Δήμου Χαλανδρίου ομόφωνα, σε πρόσφατη συνεδρίαση επιβεβαίωσε την ομόθυμη θέση του, όπως αυτή έχει εκφραστεί και σε προηγούμενες αποφάσεις του με αρ. 525/2019, 526/2019, και 45/2020, και το αίτημά του για έκτακτη επιχορήγηση του Δήμου, προκειμένου να υλοποιήσει το πρόγραμμα στεγαστικής και κοινωνικής ένταξης των Ρομά και την οριστική κατάργηση του καταυλισμού στο Νομισματοκοπείο.

Με τις αποφάσεις αυτές είχε προκριθεί η συμμετοχή του Δήμου στο Πιλοτικό σχέδιο για την κοινωνική ένταξη των Ρομά του Δήμου Χαλανδρίου στον άξονα Προτεραιότητας «Προώθηση της Κοινωνική Ένταξης και Καταπολέμησης της φτώχειας και των Διακρίσεων – Διασφάλιση της Κοινωνική Συνοχής», το οποίο ενέκρινε η Περιφέρεια Αττικής στις 9/12/2020.

Όπως αναφέρεται και στην απόφαση του Δημοτικού Συμβουλίου ο Δήμος Χαλανδρίου από το 2015 είχε αναπτύξει, με ίδια μέσα, μια σειρά από δράσεις για την επίλυση του ζητήματος του Καταυλισμού Ρομά στη θέση Νομισματοκοπείο, ζήτημα που έχει απασχολήσει το ελληνικό κράτος ήδη από τη δεκαετία του 90 και με μεγάλο κόστος ύστερα από καταδικαστικές αποφάσεις αποζημίωσης των ιδιοκτητών των οικοπέδων.

Συγκεκριμένα το 2015 προέβη στην καταγραφή του υπάρχοντος πληθυσμού Ρομά και των κοινωνικοοικονομικών τους χαρακτηριστικών στους δύο τότε καταυλισμούς (στις θέσεις Πάτημα και Νομισματοκοπείο). Απογράφηκαν 320 άτομα στον καταυλισμό του Νομισματοκοπείου που διέμεναν σε 65 αυτοσχέδιες παράγκες και 28 άτομα στον καταυλισμό της περιοχής του Πατήματος.

Με την ίδρυση του Κέντρου Κοινότητας Παραρτήματος Ρομά το 2017 εντάθηκαν οι παρεμβάσεις με πρωτεύοντα στόχο την οικειοθελή απομάκρυνση όσο το δυνατό περισσότερων ατόμων σε συνδυασμό με παράλληλες δράσεις στους τομείς της εκπαίδευσης, της υγείας και της απασχόλησης, που αποτελούν και τους τομείς παρέμβασης της Εθνικής Στρατηγικής.

Με δική του πρωτοβουλία, δικές του δαπάνες και τη σύμφωνη γνώμη των ιδίων, έχει μετεγκαταστήσει εντός του αστικού ιστού αρκετές οικογένειες και έχει ζητήσει τη συνδρομή της Πολιτείας για να προχωρήσει και να ολοκληρωθεί αυτή η προσπάθεια εκκένωσης του καταυλισμού, ώστε να λυθεί οριστικά το ζήτημα.

Συγκεκριμένα, από τον οικισμό στο Νομισματοκοπείο ήδη 17 οικογένειες (81 άτομα), καθώς και 5 οικογένειες (24 άτομα) από την περιοχή Πατήματος, ο οποίος και εκκενώθηκε πλήρως, μετακινήθηκαν οικειοθελώς και κατοικούν πλέον σε σπίτια εκτός του καταυλισμού.

Τώρα, στον οικισμό του Νομισματοκοπείου μένουν 257 άτομα (143 ενήλικες και 114 ανήλικοι) και ο Δήμος δηλώνει ότι αδυνατεί από μόνος του να φροντίσει και γι’ αυτές τις οικογένειες, ώστε να παύσει και αυτός ο καταυλισμός, όπου οι συνθήκες διαβίωσης είναι πολύ άσχημες και εν μέσω πανδημίας γίνονται άκρως επικίνδυνες.

**Στις 9/12/2019** με απόφαση του Περιφερειάρχη Αττικής **αποφασίστηκε η ένταξη της Πράξης** «Πιλοτικό σχέδιο για την κοινωνική ένταξη των Ρομά του Δήμου Χαλανδρίου» στον άξονα Προτεραιότητας «Προώθηση της Κοινωνική Ένταξης και Καταπολέμησης της Φτώχειας και των Διακρίσεων – Διασφάλιση της Κοινωνικής Συνοχής» του Επιχειρησιακού Προγράμματος «Αττική», η δε συμμετοχή του Δήμου στην Πράξη οριστικοποιήθηκε με τις υπ. Αρ. 525/2019 και 526/2019 αποφάσεις του Δημοτικού Συμβουλίου.

Το  **σχέδιο λοιπόν του Δήμου Χαλανδρίου εντάχθηκε στο ευρωπαϊκό πρόγραμμα** κι έτσι, η Περιφέρεια Αττικής ενέκρινε ένα κονδύλι ύψους **850.000 ευρώ**.

Το **σχέδιο** αυτό προβλέπει μεταξύ άλλων **επιδότηση ενοικίου και οργανισμών κοινής ωφέλειας σε 40 οικογένειες για τρία χρόνια (με δυνατότητα επέκτασης) στον δήμο Χαλανδρίου και σε όμορους δήμους, καθώς και δράσεις προκειμένου να επιτευχθεί η κοινωνική ενσωμάτωση των οικογενειών**.

Η διαμονή σε μισθωμένη κατοικία καθώς και η εφαρμογή συνοδευτικών μέτρων ένταξης δεν περιλαμβάνει το σύνολο των κατοίκων στον καταυλισμό καθώς με πρόσφατη καταγραφή των οικογενειών στον καταυλισμό του Νομισματοκοπείου (συμπεριλαμβάνονται οι εν τω μεταξύ τσιγγάνικοι γάμοι και γεννήσεις) αποτυπώνονται 75 οικογένειες με 257 άτομα (143 ενήλικες και 114 ανήλικοι). Παράλληλα δεν προχώρησε η υλοποίηση της Πράξης καθώς μέχρι σήμερα δεν υπήρξε η εκταμίευση των εγκεκριμένων χρημάτων λόγω αντιρρήσεων του Ευρωπαϊκού Κοινωνικού Ταμείου.

 Γι’ αυτόν ακριβώς το λόγο, **το Δημοτικό Συμβούλιο του Χαλανδρίου**, κατά την έκτακτη συνεδρίασή του στις 13 Απριλίου 2021 και με αφορμή το υγειονομικό πρόβλημα που προέκυψε στον καταυλισμό του Νομισματοκοπείου, αλλά και τις άσχημες συνθήκες διαβίωσης που επικρατούν εκεί, **αποφάσισε με ομοφωνία όλων των δημοτικών παρατάξεων να ζητήσει να βρεθεί ο τρόπος, ώστε να ξεμπλοκαριστούν αυτά τα χρήματα**.

Παράλληλα, αποφάσισε πάλι ομόφωνα, να **προχωρήσει στην υλοποίηση ενός ολοκληρωμένου προγράμματος για τη στεγαστική και κοινωνική ένταξη των Ρομά που έχουν απομείνει στον καταυλισμό του Νομισματοκοπείου, μέσω της εγκατάστασης ανά οικογένεια στον αστικό ιστό**, γεγονός που θα έχει ως αποτέλεσμα την οριστική κατάργηση του καταυλισμού και για τον λόγο αυτό κατέθεσε ένα έκτακτο αίτημα προς το Υπουργείο Εσωτερικών, ώστε να στηρίξει οικονομικά τον δήμο. Το πρόγραμμα αυτό αφορά την οριστική απομάκρυνση των 75 οικογενειών που έχουν απομείνει (257 άτομα – 143 ενήλικες και 114 ανήλικοι) και περιλαμβάνει, μέχρι την έναρξη υλοποίησης της Πράξης «Πιλοτικό σχέδιο για την κοινωνική ένταξη των Ρομά του Δήμου Χαλανδρίου» τα εξής:

την «επιδότηση ενοικίου» για 3 χρόνια με ίδιους πόρους στις ήδη υποστηριζόμενες οικογένειες

την επιδότηση αποχώρησης από τον καταυλισμό των μη εντασσόμενων ως μη συμβατών στην Πράξη. Το κόστος εφαρμογής αυτής της πρότασης για το σύνολο του καταυλισμού ανέρχεται σε τουλάχιστον 1.134.000 ευρώ και

την υποστήριξη της Κοινωνικής Υπηρεσίας (κοινωνική και ψυχική φροντίδα) σε όποιες περιπτώσεις χρειάζεται

Επειδή το Δημοτικό Συμβούλιο έλαβε την παραπάνω απόφαση που δηλώνει ξεκάθαρα την ομοθυμία του να δοθεί επιτέλους οριστική λύση στο μεγαλύτερο πρόβλημα που αντιμετωπίζει η περιοχή.

Επειδή το πρόβλημα διαιωνίζεται καθώς καθυστερεί η εκταμίευση, δύο χρόνια μετά την έγκριση από την Περιφέρεια Αττικής της χρηματοδότησης για το πιλοτικό σχέδιο κοινωνικής ένταξης των Ρομά και ενάμιση χρόνο μετά την απόφαση του Δημοτικού Συμβουλίου να συμμετέχει ο δήμος στο παραπάνω πρόγραμμα με ίδιους πόρους.

Επειδή ο Δήμος Χαλανδρίου έχει ήδη κάνει για το ζήτημα αυτό πολλά περισσότερα από όσα του αναλογούν με την ανάληψη σχετικών πρωτοβουλιών για την επίλυση του προβλήματος.

**Ερωτώνται οι κύριοι υπουργοί:**

**Πότε προβλέπεται να ξεπαγώσει το πρόγραμμα «Προώθηση της Κοινωνικής Ένταξης και Καταπολέμησης της Φτώχειας και των Διακρίσεων-Διασφάλιση της Κοινωνικής Συνοχής» και πότε προβλέπεται να προχωρήσει η εκταμίευση του ποσού που έχει εγκριθεί από την Περιφέρεια;**

**Σε τι ενέργειες προτίθεται να προχωρήσει το Υπουργείο Εργασίας & Κοινωνικών Υποθέσεων, στο οποίο ανήκει η αρμοδιότητα για τη διαχείριση της κοινωνικά ευπαθούς ομάδας των Ρομά, προκειμένου να διευκολύνει την άμεση απομάκρυνση του καταυλισμού στο Νομισματοκοπείο και την κοινωνική ένταξη των Ρομά;**

**Θα ανταποκριθεί το Υπουργείο Εσωτερικών στο ομόφωνο αίτημα για έκτακτη επιχορήγηση του Δήμου Χαλανδρίου προκειμένου να γίνει εφικτή η υλοποίηση του σχεδίου κοινωνικής ένταξης των Ρομά που έχει επεξεργαστεί ο Δήμος και ποιος είναι ο χρονικός ορίζοντας γι’ αυτό;**

**Οι ερωτώντες Βουλευτές**

**Ζαχαριάδης Κώστας**

**Χατζηγιαννάκης Μιλτιάδης**

**Αλεξιάδης Τρύφωνας**

**Αυλωνίτης Αλέξανδρος - Χρήστος**

**Βαγενά Άννα**

**Βαρδάκης Σωκράτης**

**Βερναρδάκης Χριστόφορος**

**Γιαννούλης Χρήστος**

**Καρασαρλίδου Ευφροσύνη (Φρόσω)**

**Καφαντάρη Χαρούλα (Χαρά)**

**Μάλαμα Κυριακή**

**Μάρκου Κωνσταντίνος**

**Μπάρκας Κωνσταντίνος**

**Ξενογιαννακοπούλου Μαριλίζα**

**Παπαδόπουλος Αθανάσιος (Σάκης)**

**Πολάκης Παύλος**

**Πούλου Παναγιού (Γιώτα)**

**Ραγκούσης Γιάννης**

**Σκουρλέτης Παναγιώτης (Πάνος)**

**Σπίρτζης Χρήστος**

**Τζούφη Μερόπη**

**Τριανταφυλλίδης Αλέξανδρος**

**Φάμελλος Σωκράτης**

**Φίλης Νίκος**

**Φωτίου Θεανώ**

**Ψυχογιός Γεώργιος**